I. UVOD

To je petnajsto poročilo o napredku pri vzpostavljanju učinkovite in prave varnostne unije, ki zajema najnovejše dogodke na področju dveh glavnih stebrov: boja proti terorizmu in organiziranemu kriminalu ter sredstvom, ki se uporabljajo v ta namen, ter krepitve naše zaščite in odpornosti proti tem grožnjam.

Po napadu z živčnim bojnim strupom v Salisburyju je Evropski svet marca 2018 izjavil, da „mora EU okrepiti odpornost proti tveganjem, povezanim s kemičnimi, biološkimi, radiološkimi in jedrskimi snovmi, tudi prek tesnejšega sodelovanja med Evropsko unijo in njenimi državami članicami ter Natom“. Komisijo in visokega predstavnika je pozval, naj delo nadaljujeta in na zasedanju Evropskega sveta junija 2018 poročata o napredku. To poročilo o napredku je del odgovora na ta poziv, ki je skupaj s skupnim sporočilom o povečanju odpornosti in krepitvi zmogljivosti za obravnavanje hibridnih groženj ter skupnim poročilom o izvajanju skupnega okvira o preprečevanju hibridnih groženj potekal od julija 2017 do junija 2018. Z njim se oceni trenutno stanje in predlagajo nadaljnji koraki pri izvajanju akcijskega načrta iz oktobra 2017, da bi se izboljšala pripravljenost na kemična, biološka, radiološka in jedrska varnostna tveganja. Akcijski načrt je v okviru ukrepov v varnostni uniji za izboljšanje zaščite in odpornosti proti terorizmu sledil preventivnemu pristopu na podlagi utemeljitve, da so grožnje, ki jih povzročajo kemične, biološke, radiološke in jedrske snovi, tveganja z majhno verjetnostjo uresničitve, a velikim in trajnim vplivom v primeru napada. Medtem pa napad v Salisburyju, pa tudi vse večja zaskrbljenost zaradi terorističnih interesov in sposobnosti za uporabo takšnih snovi znotraj in zunaj EU, kažeta, da nevarnost, ki jo predstavljajo kemični, biološki, radiološki in jedrski materiali, dejansko obstaja. To nadalje potrjuje, da je nujno treba v celoti izvajati akcijski načrt in pri tem poudarek spet osredotočiti na kemične grožnje.

Poleg tega je v poročilu obravnavano tudi trenutno stanje v zvezi z odstranjevanjem terorističnih vsebin s spleta po priporočilu Komisije iz marca 2018, pa tudi nadaljnje ukrepanje Komisije na področju preprečevanja radikalizacije na podlagi končnega poročila skupine strokovnjakov na visoki ravni za vprašanja radikalizacije. Napad, ki se je v Liegeu zgodil 29. maja 2018, je še enkrat poudaril pomen boja proti radikalizaciji, saj je bil po navedbah belgijskih organov storilec teh napadov v stiku z radikaliziranimi osebami. V poročilu so tudi opredeljeni številni ukrepi za izboljšanje varnosti železniškega potniškega prometa. Končno, to poročilo proučuje izvajanje drugih prednostnih zadev, zlasti interoperabilnosti informacijskih sistemov, kjer bosta dva predloga spremembe – ki ju je Komisija sprejela skupaj s tem poročilom –, sozakonodajalcema omogočila, da dosežeta sporazum pred koncem leta. To poročilo vključuje tudi pregled izvajanja direktive o uporabi podatkov iz evidence podatkov o potnikih po izvedbenem roku 25. maja 2018, ukrepov za okrepitev kibernetske varnosti in boja proti financiranju terorizma ter nedavnega razvoja na področju zunanje razsežnosti varnosti.

Predlog Komisije za večletni finančni okvir za obdobje 2021–2027 „Sodobni proračun za Unijo, ki varuje, opolnomoča in ščiti“ upošteva tudi, da nove grožnje na področju varnosti zahtevajo nove odzive, ob tem pa poudarja, da ima varnost sama po sebi čezmejno in večsektorsko razsežnost, zato je potreben močan, usklajen odziv EU. Komisija predlaga, da se financiranje za notranjo varnost pomnoži s faktorjem 1,8 glede na trenutno obdobje 2014–2020. Elementi odziva na nove varnostne izzive se določajo v različnih sektorskih zakonodajnih predlogih, predstavljenih v okviru večletnega finančnega okvira.

II. VEČJA PRIPRAVLJENOST NA KEMIČNA, BIOLOŠKA, RADIOLOŠKA IN JEDRSKA VARNOSTNA TVEGANJA

1.Napredek pri izvajanju akcijskega načrta

Kemične, biološke, radiološke in jedrske (v nadaljnjem besedilu: KBRJ) varnostne grožnje so kompleksne in se lahko hitro razvijajo, kot je pokazal napad z živčnim bojnim strupom v Salisburyju. Teroristične organizacije KBRJ agensov v Evropi niso uporabile, vendar obstajajo zanesljivi dokazi o tem, da morda nameravajo uporabiti KBRJ materiale ali orožja ter da razvijajo znanje in zmogljivosti za njihovo uporabo. Akcijski načrt iz oktobra 2017 za okrepitev pripravljenosti na kemična, biološka, radiološka in jedrska varnostna tveganja je bil predstavljen kot odziv na te grožnje in se osredotoča na združevanje strokovnega znanja in izkušenj ter zmogljivosti na ravni EU, da bi se izboljšala operativna pripravljenost po vsej Uniji. Pri izvajanju akcijskega načrta je bil dosežen občuten napredek, pri čemer so bili na številnih področjih sprejeti ukrepi za uresničitev štirih ciljev akcijskega načrta: zmanjšanja dostopnosti KBRJ materialov; zagotavljanja zanesljivejše pripravljenosti na KBRJ varnostne incidente in odzivanja nanje; vzpostavitve močnejših notranjih in zunanjih povezav ter večje angažiranosti na področju KBRJ varnosti s ključnimi regionalnimi in mednarodnimi partnerji ter poglobitve znanja o KBRJ tveganjih.

Prvič, kot del prizadevanj za zmanjšanje dostopnosti KBRJ materialov je Unija okrepila ukrepe carinskih organov za preprečevanje nedovoljenega vstopa KBRJ materialov. Sistemi informacij o tovoru so bistveni za okrepitev spremljanja in nadzora mednarodnih dobavnih verig na podlagi tveganja. Komisija zato v sistem predhodnih informacij o tovoru in sistem za obvladovanje tveganja na carinskem področju uvaja pomembne nadgradnje, in sicer s preoblikovanjem obstoječih ohlapno povezanih nacionalnih sistemov v integriran obsežen informacijski sistem. Novi sistem bo osredotočen na skupno odložišče podatkov o trgovini, ki lahko sprejema kakovostnejše informacije o tovoru v realnem času, in bo medsebojno povezal nacionalne sisteme carinskih organov za oceno tveganja. Novi sistem bo povezan s tisoči dodatnih strank, ki sodelujejo v mednarodni logistiki, kot so špediterji, ponudniki logističnih storitev ali poštni operaterji v vseh načinih prevoza; ti bodo sistem oskrbovali z dragocenimi podatki o tovoru, ki danes niso na voljo. Namen sistema je zajeti vsa tveganja na carinskem področju, vključno z grožnjami, ki jih predstavljajo KBRJ materiali.

Drugič, kar zadeva krepitev pripravljenosti in odpornosti, morajo države članice okrepiti zmogljivosti za odkrivanje KBRJ materialov, da bi lahko prispevale k preprečevanju KBRJ napadov. Na pobudo Komisije je konzorcij nacionalnih izvedencev izvedel analizo vrzeli pri opremi za odkrivanje za približno 70 različnih vrst KBRJ scenarijev. Poročilo o analizi vrzeli je bilo predstavljeno državam članicam in je bila o njem z njimi opravljena razprava, da bi prispevali k usmerjanju prihodnjih raziskovalnih potreb in državam članicam omogočili sprejetje informiranih odločitev glede strategij za odkrivanje in operativnih ukrepov za odpravo ugotovljenih vrzeli. Analiza prav tako kaže jasno potrebo po enotnih tehničnih standardih za EU na področju opreme za odkrivanje. Na podlagi rezultatov te analize in z uporabo okvira svetovalne skupine za KBRJ, ustanovljene v okviru akcijskega načrta, si bo Komisija prizadevala za standardizacijo opreme za odkrivanje teh snovi po vsej EU. Poleg tega bi države članice morale vzpostaviti popise zalog za glavne zdravstvene protiukrepe in laboratorijske, zdravstvene in druge zmogljivosti. Komisija bo v sodelovanju z državami članicami redno popisovala razpoložljivost teh zalog po vsej EU za povečanje dostopa do njih in hitro uporabo v primeru KBRJ napadov. Priprava in upravljanje posledic KBRJ napada zahtevata okrepljeno sodelovanje in usklajevanje med državami članicami, vključno z organi civilne zaščite. V tem procesu lahko ključno vlogo igra mehanizem Unije na področju civilne zaščite s ciljem okrepitve evropske skupne zmogljivosti za pripravo in odzivanje.

Tretjič, akcijski načrt na področju KBRJ poudarja potrebo po tesnem sodelovanju s ključnimi mednarodnimi partnerji in organizacijami. Komisija bo 28. in 29. junija 2018 v sodelovanju z ministrstvom ZDA za energijo organizirala delavnico EU-ZDA o varnosti radioaktivnih virov. Komisija tudi krepi institucionalne in skupnostne zmogljivosti na področju KBRJ v partnerskih državah v evropskem sosedstvu. Poleg tega Unija izvaja konkretne ukrepe za vzpostavitev tesnejšega sodelovanja z Natom na področju KBRJ, med drugim tudi glede civilne pripravljenosti. Predstavniki EU so se kot opazovalci udeležili delavnice, ki jo je organiziral NATO, o civilno-vojaškem sodelovanju pri odzivanju na obsežne KBRJ teroristične napade. Poleg tega EU in NATO razmišljata o vzpostavitvi skupnega modula usposabljanja za ozaveščanje nosilcev odločanja na področju KBRJ. EU bi tudi morala preučiti ukrepe za spoštovanje mednarodnih pravil in standardov glede uporabe kemičnega orožja, tudi v okviru morebitnega posebnega režima sankcij EU o kemičnem orožju. Pri prometu so Komisija in države članice sodelovale z mednarodnimi partnerji, da bi izboljšali pripravljenost sistema varnosti letalstva EU za odpravljanje KBRJ groženj. Rezultat dela je seznam ukrepov za obravnavo KBRJ groženj letalstvu.

Četrtič, učinkovit odziv na KBRJ tveganja zahteva strokovno znanje na vseh ravneh, kar pomeni, da je nujno treba pospešiti združevanje in izmenjavo strokovnega znanja in izkušenj. Primer dobre prakse je srednjeevropski center za usposabljanje o KBRJ-E, ki ga je leta 2016 v Budimpešti ustanovilo osem držav članic . Njegov cilj je prek usposabljanj in vaj razširiti in poglobiti znanje, izkušnje in spretnosti tistih, ki se prvi odzovejo, v zvezi s KBRJ-E. Poleg tega je Komisija pozitivno ocenila predlog projekta za okrepitev tega sodelovanja z oblikovanjem mobilne enote, ki bi se prva odzvala v primeru napada s KBRJ-E/umazano bombo in bi jo bilo mogoče na zahtevo postaviti v primeru incidenta, povezanega s KBRJ-E. Na področju forenzike obstaja potreba po oblikovanju skupnih zmogljivosti. Zbiranje dokazov in njihova obdelava na kontaminiranem območju sta zelo zahtevna in terjata posebne zmogljivosti. Skupno raziskovalno središče Komisije skupaj z zmogljivostmi jedrske forenzike obravnava pobude na tem področju z namenom izmenjevanja strokovnega znanja o s tem povezanih zmogljivostih. Na podlagi rezultatov navedene analize vrzeli Komisija sodeluje tudi s svetovalno skupino za KBRJ, da bi opredelili področja, kjer je mogoče združiti zmogljivosti odkrivanja.

Petič, usposabljanja in vaje so načini za učinkovito izmenjavo strokovnega znanja in izkušenj o tveganjih KBRJ. V okviru projekta eNotice, ki ga financira EU, je bila dana na voljo zbirka podatkov , ki vsebuje več kot 200 ustreznih pobud za usposabljanje in s tem nudi pregled možnosti za usposabljanje po vsej Uniji. Države članice se spodbujajo, naj uporabljajo razpoložljive možnosti za usposabljanje na področju KBRJ, s katerimi bodo dosegle najboljši učinek. Poleg tega je Komisija, ki je v celoti izkoristila Evropski center za usposabljanje na področju jedrske varnosti, začela obsežno kampanjo za usposabljanje carinskih strokovnjakov EU, ki upravljajo napredno opremo za odkrivanje sevanja in jedrskih snovi na zunanjih mejah, letališčih in v pristaniščih. Komisija je tudi pozitivno ocenila predlog projekta za razvoj usklajenega učnega načrta za usposabljanje na področju KBRJ za tiste, ki se prvi odzovejo, in zdravstveno osebje. V smislu praktičnih vaj je Komisija v začetku leta 2018 organizirala simulacijsko vajo Chimera, ki je združila zdravstveni sektor, sektor civilne zaščite in varnostni sektor po vsej EU, da bi preizkusili čezmejno pripravljenost in načrtovanje odziva na podlagi izmišljenega scenarija, ki je vključeval namerno sproščanje nalezljive bolezni. Ta vaja po vsej EU je prispevala k podpori krepitve medsektorske zmogljivosti ter boljši interoperabilnosti in usklajevanju med zdravstvenim sektorjem, sektorjem civilne zaščite in varnostnim sektorjem na ravni EU in držav članic. Poleg tega izmenjava strokovnega znanja in izkušenj zajema tudi zasebni sektor, saj ima lahko KBRJ napad daljnosežne posledice na subjekte zasebnega sektorja. V okviru projekta pod okriljem industrije, namenjenega ozaveščanju varnostnega osebja predvsem v letalskem sektorju, je bilo oblikovano orodje za e-učenje, ki zagotavlja bistvene informacije tistim, ki so v stiku s KBRJ materiali in agensi.

2.Okrepljeni ukrepi proti kemičnim grožnjam

Možnost uporabe kemikalij pri terorističnih napadih je v teroristični propagandi vse pomembnejša. To še povečuje zaskrbljenost, ki se je pojavila v zvezi z načrti za teroristične napade, odkritimi v Avstraliji julija 2017, in nedavno uporabo kemikalij v gledališču. Komisija je zato pospešila ukrepanje glede kemičnih groženj v sklopu splošnega okvira akcijskega načrta na področju KBRJ, in sicer na podlagi doseženega napredka v zvezi z analizo vrzeli pri zmogljivostih odkrivanja in izmenjavo najboljših praks v okviru svetovalne skupine za KBRJ varnost.

Na zaupnem sestanku s strokovnjaki držav članic marca 2018 so bile opredeljene številne nujne prednostne naloge za nadaljnje sodelovanje v primeru kemičnih groženj. Na podlagi tega bo Komisija do konca leta 2018 z državami članicami sodelovala pri dokončanju naslednjih ukrepov:

·priprava skupnega seznama kemičnih snovi, ki pomenijo posebno grožnjo, kot osnove pri nadaljnjih operativnih ukrepih za zmanjšanje njihove dostopnosti in okrepitev zmogljivosti za njihovo odkrivanje. To delo bo potekalo v okviru posebne skupine strokovnjakov, ustanovljene maja 2018 v zvezi s prepoznavanjem kemičnih groženj, in na podlagi raziskave, ki trenutno poteka v državah članicah in Skupnem raziskovalnem središču Komisije,

·vzpostavitev dialoga z zasebnimi akterji v dobavni verigi zaradi sodelovanja pri razvoju ukrepov za obravnavanje razvijajočih in spreminjajočih se groženj zaradi kemikalij, ki se lahko uporabijo kot predhodne sestavine. To delo sledi primeru ukrepov, sprejetih na ravni EU, za omejitev dostopa do predhodnih sestavin za eksplozive, in prvi izmenjavi mnenj, do katere je prišlo že v okviru Stalnega odbora za predhodne sestavine,

·pospešitev pregleda scenarijev groženj in analize obstoječih metod odkrivanja, da se izboljša odkrivanje kemičnih groženj, na podlagi česar bi oblikovali operativne smernice za države članice za okrepitev njihovih zmogljivosti odkrivanja. V ta namen je bila ustanovljena omenjena strokovna skupina za obravnavo novih kemičnih groženj. Dolgoročno bi delo te skupine lahko utrdilo pot k standardizaciji opreme za odkrivanje,